## Rješenje kojim se nalaže Zagrebačkoj burzi d.d., Zagreb, da bez odgode privremeno obustavi trgovanje dionicama društva Institut IGH, d.d., Zagreb, i društva Tehnika d.d., Zagreb

### NN 24/2010 (22.2.2010.), Rješenje kojim se nalaže Zagrebačkoj burzi d.d., Zagreb, da bez odgode privremeno obustavi trgovanje dionicama društva Institut IGH, d.d., Zagreb, i društva Tehnika d.d., Zagreb

HRVATSKA AGENCIJA ZA NADZOR FINANCIJSKIH USLUGA

589

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavak 4. i 480. stavka 9. Zakona o tržištu kapitala (»Narodne novine« br. 88/08, 146/08, 74/09, dalje: Zakon), kao i članaka 48. i 49. Zakona o općem upravnom postupku (»Narodne novine« br. 47/09), u predmetu nadzora nad trgovanjem dionicama društva Institut IGH, d.d., Zagreb, Janka Rakuše 1 i Tehnika d.d., Zagreb, Ulica grada Vukovara 274, Uprava Hrvatske agencije za nadzor financijskih usluga na redovnoj sjednici održanoj 11. veljače 2010. godine donijela je

RJEŠENJE

I. Nalaže se Zagrebačkoj burzi d.d., Zagreb, Ivana Lučića 2a, da bez odgode privremeno obustavi trgovanje dionicama društva Institut IGH, d.d., Zagreb, Janka Rakuše 1, burzovne oznake IGH-R-A i društva Tehnika d.d., Zagreb, Ulica grada Vukovara 274, burzovne oznake THNK –R-A.

II. Mjera iz točke I. izreke ovog Rješenja traje do trenutka kada javnost bude točno i ispravno obaviještena o okolnostima vezanim uz informacije koje su Institut IGH, d.d., Zagreb, Janka Rakuše 1 i Tehnika d.d., Zagreb, Ulica grada Vukovara 274 objavili putem Zagrebačke burze d.d. 9. i 10. veljače 2010. godine, što će utvrditi Hrvatska agencija za nadzor financijskih usluga i o tome bez odgode obavijestiti Zagrebačku burzu d.d.

III. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicom društva Institut IGH, d.d., Zagreb, Janka Rakuše 1, burzovne oznake IGH-R-A (dalje u tekstu: IGH), koja je uvrštena na službeno tržište Zagrebačke burze d.d. i društva Tehnika d.d., Zagreb, Ulica grada Vukovara 274, burzovne oznake THNK-R-A (dalje: Tehnika d.d.) koja je uvrštena na redovno tržište utvrdila sljedeće.

Dana 9. veljače 2010. godine, društvo Tehnika d.d. je putem Zagrebačke burze d.d. objavio informaciju da je »Hrvatski konzorcij na čelu s Konstruktorom iz Splita, a čiji je dio i Tehnika d.d. dostavio pismena jamstva koji zadovoljavaju uvjete iz tendera vlade Crne Gore za izgradnju autoceste Bar – Boljare u Crnoj Gori.« Jednako tako, Tehnika d.d. je u istoj obavijesti istakla kako je riječ o materijalnoj činjenici koja je mogla utjecati na rast cijene dionice Tehnika d.d.

Dana 10. veljače 2010. godine, IGH je dostavio Zagrebačkoj burzi d.d. očitovanje o postojanju materijalnih činjenica, u kojem je naveo kako je hrvatski konzorcij koji čine Konstruktor – inženjering d.d., IGH i Tehnika d.d., dostavio pisana jamstva Vladi Republike Crne Gore vezano uz realizaciju projekta »Autoput Bar – Boljare«, u smislu koncesijskog ugovora zaključenog 9. lipnja 2009. godine. U navedenom se očitovanju ističe izjava g. Zorana Radonjića, predsjednika Komisije za sprovođenje tenderskog postupka i pregovaranja, koja je objavljena na internetskoj stranici Vlade Republike Crne Gore. Dana 11. veljače 2010. godine u 11:33 sati, portal Indeks.hr objavio je članak pod naslovom »Obrat:IGH i Konstruktor bez jamstava, dostavili u Podgoricu tek obećanja?«, u kojem se članku navodi da je vijest preuzeta od medija iz Crne Gore.

Kontinuiranim praćenjem trgovanja u realnom vremenu na Zagrebačkoj burzi d.d. 11. veljače 2010. godine Agencija je uočila pad cijene dionica IGH u odnosu na referentnu cijenu prethodnoga dana kako slijedi:

Zadnja transakcija prije objave vijesti bila je u 11:28:07 sati po cijeni od 3.066,00 kn za jednu dionicu, što je pad cijene od 4,78%. Nadalje, transakcija koja je zaključena u 12:41:41 sati po cijeni od 2.920,00 kn za jednu dionicu dovela je do daljnjeg pada cijene dionica od 8,59%.

Agencija je također uočila pad cijene dionica društva Tehnika d.d., tako da je zadnja cijena prije objave vijesti bila u 11:10:16 sati po cijeni od 1.849,00 kn za jednu dionicu, što predstavlja pad cijene od 4,78%, dok je cijena u transakciji u 12:43:16 sati bila 1.799,99 kn za jednu dionicu, što predstavlja pad od 7,30%.

Člankom 480. stavak 9. Zakona propisano je da Agencija može poduzeti sve potrebne mjere kako bi osigurala da je javnost točno i ispravno obaviještena u smislu odredaba članaka od 459. do 464., kao i članaka od 471. do 478. Zakona. Sukladno odredbama dijela četvrtog Zakona, objava ove informacije bi vjerojatno imala značajan utjecaj na cijenu dionica IGH i Tehnika d.d.. Obzirom na opisani razvoj događaja, Agencija je odlučila naložiti burzi privremeno obustavljanje trgovanja dionicama IGH i Tehnika d.d., kako bi se hitno pribavila relevantna očitovanja, te potvrdila vjerodostojnost prenesenih informacija. Po primitku očitovanja, Agencija će obavijestiti javnost o zaprimljenim informacijama, kako bi osigurala da javnost bude točno i ispravno obaviještena, nakon čega će Agencija naložiti da se trgovanje dionicama IGH i Tehnika d.d. nastavi.

Na temelju odredbe članka 341. stavak 4. Zakona, Agencija može rješenjem privremeno obustaviti trgovanje financijskim instrumentom ako je to potrebno u svrhu zaštite ulagatelja ili osiguravanja redovitog i pravilnog trgovanja na uređenom tržištu.

Odredbom članka 48. Zakona o općem upravnom postupku (»Narodne novine« 47/09) propisano je da se upravna stvar može riješiti neposredno, a člankom 49. istog zakona detaljnije je propisano da službena osoba može neposredno riješiti upravnu stvar ako se pravo stanje stvari može utvrditi na temelju službenih podataka kojima raspolažu javnopravna tijela, odnosno ako je to nužno za poduzimanje hitnih mjera koje se ne mogu odgađati, a činjenice na kojima se rješenje temelji su utvrđene ili barem učinjene vjerojatnima.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-451-04/10-27/2

Urbroj: 326-321-10-1

Zagreb, 11. veljače 2010.

Predsjednik Uprave
Ante Samodol, v. r.

Rješenje, NN 24/2010-589